b'\n_START_ARTICLE_\nVilhelm Wedell-Wedellsborg (1827-1914)\n_START_SECTION_\nKarriere\n_START_PARAGRAPH_\nHan var s\xc3\xb8n af generall\xc3\xb8jtnant, baron Joachim Wedell-Wedellsborg og hustru Gregersine f. Juel, blev student (privat dimitteret) 1845, cand. jur. 1851, kancellist i Ministeriet for Hertugd\xc3\xb8mmet Slesvig 1852 og tog slesvigsk juridisk eksamen samme \xc3\xa5r. Han blev s\xc3\xa5 herredsfoged i Husby og Nim Herreder 1853, blev konstitueret amtmand over Flensborg Amt i 1856, i hvilket embede han i 1861 fik fast ans\xc3\xa6ttelse. Efter at han p\xc3\xa5 grund af Slesvigs afst\xc3\xa5else var blevet afskediget 1864, udn\xc3\xa6vntes han, der altid havde ord for at v\xc3\xa6re en s\xc3\xa6rdeles dygtig og nidk\xc3\xa6r embedsmand, 1867 til amtmand over Hj\xc3\xb8rring Amt og forflyttedes 1880 herfra til det tilsvarende embede i Frederiksborg Amt, hvor han virkede indtil sin afsked 1906._NEWLINE_Han blev 1871 fast formand for Overlandv\xc3\xa6senskammissionerne i Hj\xc3\xb8rring Amt, 1880 for Overlandv\xc3\xa6senskommissionerne i Frederiksborg Amt indtil 1906; 1876-80 og 1892-1906 medlem af repr\xc3\xa6sentantskabet for forsikringsselskabet Danmark, 1905-10 af sammes bestyrelsesr\xc3\xa5d; 1897-98 formand for repr\xc3\xa6sentantskabet for Hiller\xc3\xb8d-Frederiksv\xc3\xa6rk Jernbane._NEWLINE_1869 blev han kammerherre, 1878 Kommand\xc3\xb8r af 2. grad af Dannebrogordenen, 1887 Kommand\xc3\xb8r af 1. grad af samme orden og 1898 Storkors af Dannebrog. Han var tillige Dannebrogsmand og bar en r\xc3\xa6kke udenlandske ordener._NEWLINE_Han blev gift med Louise Marie Sophie f\xc3\xb8dt komtesse Schulin (27. december 1839 p\xc3\xa5 Frederiksdal \xe2\x80\x93 4. april 1904 i Hiller\xc3\xb8d).'